Pous Sergius III was twee keer pous. Vir die eerste periode vanaf 897 was hy 'n teenpous en vanaf 14 April 911 'n wettige pous. Aan die einde van die 9de en die begin van die 10de eeu is Rome gekenmerk deur 'n bitter stryd tussen adellike groepe. Die stryd val saam met die stryd om die koningskap van Italië en die titel van keiser van die Heilige Romeinse Ryk.
Pous Sergius III se pontifikaat word gesien as die begin van die "pornokrasie". Tydens die periode het die minnaresse van die pous, Theodora, die vrou van Theofilactus, wat deur Liutprand van Cremona beskryf word as 'n "skaamtelose hoer" en haar dogter Marozia, die minnares van Sergius en die ma van Pous Johannes XI, het groot invloed gehad. Marozia was ook die tante van Pous Johannes XIII en die ouma van Pous Benedictus VI. Sergius het die beslissings van Pous Stefanus VI opnuut bekragtig, insluitende die van die "kadawersinode". Die besluite is egter na sy dood onmiddellik weer omgekeer. Hy word ook verantwoordelik gehou vir die dood van Pous Leo V en Teenpous Christoforus.
Tydens die bewind van Sergius was daar verdere verwydering tussen Rome en die patriarg van Konstantinopel Nicolaas I. Die patriarg wou nie toelaat dat die Oos-Romeinse keiser Leo VI 'n vierde keer trou nie, hoewel hy 'n wewenaar was. Sergius het die nodige toestemming gegee.
Sergius laat die Lateraanse paleis herbou wat vernietig is in 'n aardbewing in 896. Hy is ook die eerste pous wat afgebeeld is met 'n tiara (driekroon).